अनामिका का पहला कविता संग्रह 1975 में आया था पंद्रह वर्ष की अवस्था में। तब से 1993 में आए संग्रह 'बीजाक्षर' में उनकी काव्य-सम्वेदना और भाषा को आकार लेते हुए देखा जा सकता है। 'पेड़, तारे, अंतरिक्ष पृथ्वी की जि़द ही तो है ठनी हुई' से लेकर 'वह रोटी बेलती है जैसे पृथ्वी' और 'कामकाजी औरतों का सो जाना बस में' धीरे-धीरे एक स्त्रीवादी दृष्टि और भाषा में पक कर तैयार होती है जहाँ औरते जितनी हैं उतनी ही सम्वेदनशील अभिव्यक्ति-समर्थ और प्रश्नाकुल और आत्म-चेतस! लेकिन यह स्त्री बेतरह अकेली है। उसके पुरुष साथी को, एक नए पुरुष को उसके लायक होने में अभी और मेहनत करनी है। मेहनत ईमानदारी माँगती है। अपने साथी की चेतना को कभी प्यार भरी लताड़ से, कभी आईना दिखाकर, कभी उलाहनों से वह उस ईमानदारी के रास्ते ले जाना भी चाहती है, उसके हाल पर छोड़ देना नहीं चाहती। अनामिका के पास स्त्री-विमर्श की आधुनिक दृष्टि, स्त्रीवाद के इतिहास की समझ, एक समर्थ भाषा और गहरी काव्यात्मक सम्वेदना है; बराबरी की आकांक्षा के साथ जो पूरे जड़-चेतन को अपना साथी मान लेती है। वे अपने अध्ययन और अनुभव से जानती हैं कि 'चिडिय़ा जाल में फँसी/ क्योंकि वह भूखी थी' भाषा का पितृसत्तात्मक पाठ है। इसका अधिक पैना और खुला पाठ या कहें सम्भावना-भरा पाठ है 'चिडिय़ा जाल में फँसी / क्योंकि वह चिडिय़ा थी'। यह सम्भावनाशील पाठ स्त्री पाठ है और स्त्री कविता को इस तरह पढने के लिए आज की आलोचना को स्त्रीवाद, स्त्रीवादी आलोचना, अंतर्पठनीयता की समझ बेहद ज़रूरी है।